
FORSLAG
Kultur- og Uddannelsesudvalget opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	glæder sig over Kommissionens og Det Europæiske Forvaltningsorgan for Uddannelse og Kulturs (EACEA's) bestræbelser på at tilpasse Erasmus+, Det Europæiske Solidaritetskorps og Et Kreativt Europa til en foranderlig virkelighed, f.eks. ved en opjustering af de individuelle støttesatser for tilskud for at sikre deres inkluderende karakter, en forlængelse af ansøgningsfrister og projektvarighed samt en frivillig omlægning af aktiviteterne i forbindelse med Ukraine, og forventer yderligere bestræbelser for i højere grad at styrke inklusionsforanstaltninger og -støtte med henblik på at lette sårbare gruppers deltagelse;
2.	bemærker, at Erasmus+-programmet på trods af en udfordrende kontekst, der er skabt af pandemiens langvarige virkninger, indvirkningen af stigende inflation og energipriser på støttemodtagerne og Ruslands angrebskrig mod Ukraine, i 2022 fuldt ud kunne genoptage sin mangeårige mission om at støtte tværnational læringsmobilitet med et antal af støttede mobilitetsophold, der kan sammenlignes med årene før pandemien;
3.	bemærker, at der i 2022 blev iværksat eller yderligere udrullet vigtige initiativer såsom det europæiske uddannelsesområde, blandingsfaciliteten MEDIA INVEST, den nye mobilitetsordning Culture Moves Europe (kultur sætter Europa i bevægelse) og det europæiske ungdomsår 2022; beklager begrænsningerne i ordningen Culture Moves Europe, som udelukker flyrejser på under 600 km og tvinger deltagerne til at foretage længere og dyrere rejser; bemærker, at det supplerende beløb, der ydes for at kompensere for sådanne omkostninger, udgør tabte mobilitetsmuligheder for flere potentielle deltagere;
4.	glæder sig over, at det lykkedes Kommissionen og EACEA at opnå næsten fuld budgetgennemførelse for Erasmus+ og fuld budgetgennemførelse for Det Europæiske Solidaritetskorps i 2022, hvilket til og med gør det nødvendigt at omfordele bevillinger fra andre programmer for at dække betalingsbehovene; bemærker udfordringerne i forbindelse med gennemførelsen af betalinger til Et Kreativt Europa i 2022, hvor ca. 50 mio. EUR er blevet udskudt til 2023 som følge af operationelle problemer og forsinkelser i tildelingsprocesserne; anerkender GD for Uddannelse, Unge, Idræt og Kultur (GD EAC) og EACEA's bestræbelser på at begrænse virkningen af disse forsinkelser og vende tilbage til et normaliseret tempo i 2023;
5.	bemærker, at GD EAC's og EACEA's samlede risiko ved betaling fortsat var relativt lav, og at deres samlede fejlfrekvens forblev under væsentlighedstærsklen på 2 % i 2022;
6.	bekræfter endnu engang nødvendigheden af yderligere at forhøje budgetbevillingerne til EU's ungdoms-, kultur- og uddannelsesprogrammer, navnlig for at øge det opsøgende arbejde over for og inddragelsen af unge, kunstnere og fagfolk med færre muligheder og for at støtte undervisning i medborgerkundskab; anmoder i den forbindelse Kommissionen om fortsat at arbejde tæt sammen med medlemsstaterne;
7.	gentager sin bekymring over den kraftigt udskudte budgetprofil for Erasmus+; glæder sig over de ekstra 35 mio. EUR, der blev tildelt Erasmus+ i 2022 som følge af Parlamentets insisteren, hvilket bidrager til at styrke støtten til elever, studerende, lærere og kvalificeret personale, der flygter fra Ukraine;
8.	bemærker med beklagelse, at procedurerne for ansøgning om EU-finansiering under disse programmer ofte stadig er for byrdefulde og skaber hindringer for potentielle støttemodtagere; opfordrer indtrængende Kommissionen til at forenkle ansøgningsprocessen for Erasmus+-ansøgere og gøre den mindre tidskrævende for at sikre, at små og frivillige organisationer også med succes kan ansøge om finansiering; anerkender, at nye tiltag, navnlig udvidelsen af akkrediteringsordningen til Erasmus+-programmets vigtigste sektorer, har forenklet adgangen til finansiering af mobilitetsaktiviteter;
9.	fremhæver, at Erasmus+-programmets ramme for inklusionsforanstaltninger, der blev vedtaget i 2021, synes at bære frugt, idet 23 % flere projekter har ligestilling mellem kønnene som deres vigtigste eller et vigtigt og bevidst mål i 2022 end i 2021;
10.	anmoder OLAF om at foretage en grundig undersøgelse af det eventuelle misbrug af EU-midler, som netværk af sammenslutninger gør sig skyldige i ved at fremlægge falske projekter gennem Erasmus+ og Det Europæiske Solidaritetskorps, med det formål at verificere de seneste rapporter fra en række nationale agenturer om dette spørgsmål, måle omfanget og betydningen af sådanne tilfælde af svig og analysere de kompetente myndigheders behandling heraf i medlemsstaterne;
11.	opfordrer Kommissionen til at fremsætte forslag med henblik på at styrke tilliden til de nyligt oprettede akkrediteringsmekanismer ved at sikre, at ansøgerne fortsat fuldt ud respekterer de europæiske værdier selv efter deres akkreditering;
12.	glæder sig over, at en række foranstaltninger under det europæiske ungdomsår 2022, såsom solidaritetsprojekter, frivilligt arbejde og netværksaktiviteter, kunne styrkes takket være en styrkelse på 3 mio. EUR af det europæiske ungdomsår, som Parlamentet insisterede på; understreger, at de vellykkede resultater af det europæiske ungdomsår nu bør gennemføres på en bæredygtig måde for at sikre dets varige resultater;
13.	minder om nødvendigheden af, at EU-finansierede foranstaltninger bygger bro over den digitale kløft inden for uddannelse og livslang læring; opfordrer Kommissionen til at fremlægge en vurdering af medlemsstaternes genopretnings- og resiliensplaner i forbindelse med dette emne; anmoder Kommissionen om at vurdere og aktivt støtte Parlamentets henstillinger vedrørende en tildeling på mindst 10 % til uddannelse, 2 % til den kulturelle sektor og 20 % til digital omstilling inden for rammerne af genopretnings- og resiliensplanerne; beklager, at EU-budgettet ikke på tilstrækkelig vis støtter den etiske anvendelse af kunstig intelligens og robotteknologi i uddannelses- og kultursektorerne;
14.	bemærker den fortsatte fremrykning af budgettet for Et Kreativt Europa i 2022 for at afbøde covid-19-pandemiens vedvarende indvirkning på de kulturelle og kreative sektorer; bemærker, at der takket være denne fremrykning kunne udvælges et større antal europæiske kultursamarbejdsprojekter i 2022 end nogensinde før; er imidlertid bekymret for, at fremrykningen i 2021 og 2022 kan føre til mangel på finansiering fra 2023, og beklager, at programmet som helhed fortsat er underfinansieret i forhold til de mål, der skal nås, navnlig i betragtning af dets høje tegningsgrad;
15.	glæder sig over den nylige indførelse af "kaskadefinansiering" som et middel til at optimere rækkevidden af Et Kreativt Europa, navnlig for små organisationer; opfordrer Kommissionen til at udvikle disse strategier yderligere inden for alle programmer af relevans for sektoren;
16.	glæder sig over, at næsten alle de forslag, der indgives under Programområdet Media, skal indeholde en strategi til forbedring af industriens forgrønnelsesforanstaltninger; opfordrer indtrængende Kommissionen til – på grundlag af disse lovende resultater og anbefalingerne i en undersøgelse fra 2022 om at gøre Et Kreativt Europa grønnere – at skubbe mere på; opfordrer Kommissionen til at vurdere den praktiske gennemførelse af forgrønnelsespolitikken i EU-programmer såsom Erasmus+ og Et Kreativt Europa med henblik på at forbedre effektiviteten, f.eks. med hensyn til den nuværende politik om bæredygtige rejseformer; 
17.	gentager sin opfordring om hurtigst muligt at behandle de udestående spørgsmål vedrørende beskyttelse af personoplysninger for modtagere af og deltagere i Erasmus+ og Det Europæiske Solidaritetskorps, navnlig hvad angår overførsel af personoplysninger fra tredjelande; opfordrer indtrængende GD EAC til at indføre det nye overførselsværktøj umiddelbart efter godkendelse fra Den Europæiske Tilsynsførende for Databeskyttelse for at sikre passende garantier for sådanne overførsler i fremtiden;
18.	opfordrer GD EAC og GD CNECT til at gennemføre deres strategier til bekæmpelse af svig fuldt ud;
19.	glæder sig over GD EAC's udrulning af et nyt projektstyringsværktøj for de nationale agenturer, som omfatter en ny risikofunktion og en ny funktion for potentiel udelukkelse; opfordrer GD EAC og GD CNECT til at gennemføre deres strategier til bekæmpelse af svig fuldt ud, herunder ved at tilbyde personalet, navnlig nytilkomne og bemyndigede organer, obligatorisk uddannelse i bevidstgørelse om svig og i databeskyttelse, og ved at tilrettelægge en undersøgelse af bevidstheden om svig; 
20.	er bekymret for, om EACEA's tilbagevendende høje andel af fremførsler kan være tegn på strukturelle problemer i dets gennemførelses- eller budgetplanlægningscyklusser, som EACEA bør adressere;
21.	bemærker med bekymring de vedvarende udfordringer i 2022 med e-tilskudsværktøjerne for modtagere af indkaldelser, der forvaltes af EACEA; opfordrer indtrængende Kommissionen og EACEA til at løse disse IT-problemer én gang for alle for at undgå konsekvenser for opfyldelsen af målet, reducere risikoen for og forenkle procedurerne; mener, at en mere effektiv og tilgængelig IT-infrastruktur også vil lette små støttemodtageres adgang til programmidler;
22.	understreger, at Erasmus+, Det Europæiske Solidaritetskorps og Et Kreativt Europa bør fokusere endnu mere på at gennemføre prioriteten om integration for bedre at nå ud til lokale myndigheder i små lokalsamfund, landdistrikter eller fjerntliggende samfund, SMV'er og NGO'er, der arbejder med sårbare grupper;
23.	opfordrer EACEA til hurtigt at gennemføre anbefalingerne fra sin interne revisionstjeneste for at forbedre transaktionernes kvalitet, såsom brug af tjeklister, ændring af finansielle kredsløb og harmonisering af processer;
24.	bemærker den positive udvikling i EACEA's personalesituation med en betydelig personaleforøgelse ved udgangen af 2022;
25.	glæder sig over EACEA's bestræbelser på at gennemføre EMAS og opfordrer det til at øge sin indsats ved yderligere at gennemføre en bæredygtighedsplan og offentliggøre agenturets bæredygtighedsrapport.
26.	understreger behovet for en stærkere koordinering mellem de forskellige aktører, der gennemfører uddannelses-, ungdoms- og kulturforanstaltninger og de forskellige programmer, samt behovet for en bedre kommunikation om disse synergier;
27.	opfordrer til, at der foretages en fælles vurdering af den nuværende proces i forbindelse med udvælgelsen af pilotprojekter og forberedende foranstaltninger med henblik på at øge effektiviteten, produktiviteten og retfærdigheden af forhåndsvurderingsproceduren med det sigte at maksimere deres fulde potentiale til at fremme innovative politiske idéer;
28.	tilskynder GD Connect til fortsat at gennemføre mediekendskabsstrategier såsom den europæiske mediekendskabsuge 2022 og understreger behovet for at fortsætte bekæmpelsen af desinformation i alle relevante initiativer fra Kommissionen.

Ovenstående liste er alene udarbejdet på ordførerens ansvar.

